বাঘের সঙ্গে খালি হাতে লড়াই করে প্রাণে বাঁচল বাংলার কিশোর। ঘটনাটি ঘটেছে জলপাইগুড়ি জেলার মেটেলি ব্লকের কিলকোট চা বাগানে।
জানা গিয়েছে, কিশোরের নাম অবিনাশ মহালি(১৮)। প্রতিদিনের মতো বুধবার সকালে বাগানের ২২ নম্বর সেকশনে ঘাস কাটতে গিয়েছিল সে। সেই সময়ে ঝোপের আড়াল থেকে হঠাৎই একটি চিতা বাঘ চলে আসে। অবিনাশের ডান কাঁধে ও বাঁ হাতে থাবা বসায় ওই চিতা। 
প্রথমটা ভয় পেয়ে গেলেও হাল ছাড়েনি অবিনাশ। বাঘের পেট ও মুখ লক্ষ্য করে পর পর তিনটি ঘুষি মারে সে। ঘুষির আঘাতে পালিয়ে যায় বাঘটি তাকে ছেড়ে পালিয়ে যায়।
তবে ততক্ষণে গুরুতর জখম হয়েছে অবিনাশ। তাঁর চিৎকারে ছুটে আসেন স্থানীয় বাসিন্দারা। আহত অবস্থায় অবিনাশকে প্রথমে বাগানের স্বাস্থ্যকেন্দ্রে ও পরে মঙ্গলবাড়ি ব্লক গ্রামীণ স্বাস্থ্যকেন্দ্রে নিয়ে যাওয়া হয়। বর্তমানে ওই হাসপাতালেই চিকিৎসাধীন অবিনাশ। ঘটনার খবর পেয়ে এদিন হাসপাতালে যান খুনিয়া স্কোয়াডের বনকর্মীরা। যুবকের চিকিৎসার খরচ বন দফতরের তরফে দেওয়া হবে বলে জানা গিয়েছে।